ديما وكما العادة ف المغرب، تقلبات مقطورات القطار و نفس المشهد اللي كايتكرر ف هاد الكوارث..جحافل من المتفرجين ثم تدخلهم بدعوى الانقاذ و الروينة و الفضول..و من بعدهم اول وحدين كايوصلو هما الدرك او الشرطة و القوات المساعدة و اللي مكيعرفو مايديرو من غير تأمين مكان الحادث و كالعادة اللي خصو يحضر بكري ولكن كايتعطل هما المسعفين و الوقاية المدنية و ملي كايصولو كايبيبنو بلي ماشي محترفين وكايطلبو مساعدة المتفرجين.. و لا كايجيو بمعدات ناقصة..فينهم الاليات اللي خص يرفعو المقطورات فين اللي يقدر يدير مستشفى ميداني صغير فين الكلاب المدربة على البحث عن الضحايا ..فين سيارات الاسعاف السريعة اللي خص يتدار من بعد هاد الكارثة، هو اقالة او استقالة ربيع الخليع، و يتقاد هاد المكتب د السكك الحديدية اللي من 1954 من قدر يزيد ولو خط سككي حتى لاكادير.. و عاطيها للتأخرات، ولا يتباع للخواص كاع ونتهناو.. بالاضافة خص وضروري وضع مركز وطني للكوارث و خطة تنسيق يتدربو عليها كاع السلطات من بوليس و درك و جيش و المسعفين و السبيطارات و مراكز تحاقن الدم.. بالاضافة الى خلية تواصل تكون واجدة تطمن الناس و الصحافة ... راه الى حد الساعة تا واحد ماهضر من المؤولين يقول اش واقع ... اوا تصور تكون شي عملية ارهابية ولا مصيبة اخرى اللي كتحتاج الوقت و كتلعب على نفسية المواطن..ملي توقع كارثة كلشي يكون واجد وهادشي موجود ف كاع البلدان و بركة من عدم الاحترافية و الاعتماد على الجمهور و اللي نتيجة ديالو وفيات اكثر نتيجة عدم التدخل السريع..و الله يرحم قتلى القطار. 
على هامش انقلاب التران: نفس المشاهد من عدم الاحترافية